Author: Marta Gulárová
Last saved by: spano

Predkladacia správa

Uznesením vlády SR č. 928 z 30. septembra 2003 k návrhu ďalšieho postupu v oblasti štátnej pomoci uložila vláda podpredsedovi vlády a ministrovi financií v termíne do 31. decembra 2003 predložiť na rokovanie vlády návrh zákona o zrušení Úradu pre štátnu pomoc a o zmene a doplnení zákona č. 231/1999 Z.z. o štátnej pomoci v znení neskorších predpisov.

Na základe výsledkov z medzirezortného pripomienkového konania Ministerstvo financií SR predkladá na rokovanie vlády návrh zákona, ktorým sa mení a dopĺňa zákon č. 231/1999 Z.z. o štátnej pomoci v znení neskorších predpisov. Podľa predloženého návrhu zákona sa Úrad pre štátnu pomoc navrhuje zrušiť v prechodných a záverečných ustanoveniach zákona o štátnej pomoci, a to vzhľadom na model legislatívneho riešenia, ktorý sa uplatňuje v súčasnosti pri rušení úradov. Nadväzne na túto zmenu Ministerstvo financií SR zmenilo aj názov návrhu zákona.

Návrh zákona vymedzuje úlohy Slovenskej republiky v oblasti štátnej pomoci po jej vstupe do Európskej únie. Navrhuje sa, aby koordináciu a zabezpečovanie úloh v oblasti štátnej pomoci vykonávalo Ministerstvo financií SR. 

Úlohy Slovenskej republiky v oblasti štátnej pomoci sú vymedzené tak, ako vyplývajú z príslušných nariadení rady a Európskej komisie. Slovenská republika bude po jej vstupe do Európskej únie povinná najmä spolupracovať s Európskou komisiou pri schvaľovacom procese poskytovania štátnej pomoci, zabezpečovať úlohy v oblasti monitorovania a evidencie minimálnej pomoci a vypracovávania priebežných a ročných správ o poskytnutej štátnej pomoci v Slovenskej republike.

	Zákonom o štátnej pomoci sa transponovali príslušné právne predpisy spoločenstva pre štátnu pomoc. Ide o nariadenia Rady a nariadenia Európskej komisie, ktoré boli prijaté na základe čl. 89 Zmluvy o založení ES na uplatňovanie čl. 87 a 88 tejto zmluvy. Okrem nariadení rady a nariadení Európskej komisie oblasť štátnej pomoci je upravená aj príslušnými usmerneniami, rámcami, oznámeniami a kódexmi, ktoré Európska komisia taktiež vydala na uplatnenie čl. 87 a 88 Zmluvy o založení ES. 

	Nariadenia Rady a nariadenia Európskej komisie sú záväzné pre členské štáty Európskej únie vo všetkých častiach a sú priamo aplikovateľné vo všetkých členských štátoch. Preto sa právne úpravy, ktorými boli transponované príslušné právne predpisy spoločenstva pre štátnu pomoc, zo zákona o štátnej pomoci vypúšťajú.

Úrad pre štátnu pomoc bol zriadený zákonom č. 231/1999 Z.z. o štátnej pomoci ako orgán štátnej správy, ktorý posudzuje, hodnotí a schvaľuje štátnu pomoc a vedie jej evidenciu.

Na základe čl. 88 Zmluvy o založení ES a nariadenia Rady Európskej únie č. 659/1999 z 22.03.1999, ktorým sa ustanovujú podrobné pravidlá uplatňovania čl. 88 Zmluvy o založení ES od vstupu Slovenskej republiky do Európskej únie, bude poskytovanie štátnej pomoci aj pre slovenských podnikateľov schvaľovať Európska komisia. Slovenská republika bude povinná pri schvaľovacom procese s Európskou komisiou úzko spolupracovať.

Nadväzne na túto zásadnú zmenu v oblasti schvaľovania štátnej pomoci sa navrhuje úrad k 01.05.2004 zrušiť a navrhuje sa, aby úlohy Slovenskej republiky v oblasti štátnej pomoci zabezpečovalo Ministerstvo financií SR. Ministerstvo financií SR zabezpečovalo úlohy v oblasti štátnej pomoci aj do doby zriadenia úradu.

Navrhovaným spôsobom by spolupráca Slovenskej republiky s Európskou komisiou v oblasti štátnej pomoci bola zabezpečená obdobne ako v iných členských štátoch Európskej únie, v ktorých je plnením úloh v oblasti štátnej pomoci poverené spravidla to ministerstvo, ktoré poskytuje štátnu pomoc v najväčšom rozsahu.

V súlade s vládou schváleným ďalším postupom v oblasti štátnej pomoci na Ministerstvo financií SR prejde z úradu 10 zamestnancov, na Ministerstvo výstavby a regionálneho rozvoja SR 3 zamestnanci, na Ministerstvo hospodárstva SR 2 zamestnanci a na Ministerstvo životného prostredia SR a Ministerstvo dopravy, pôšt a telekomunikácií SR 1 zamestnanec. Presun zamestnancov z úradu na príslušné ministerstvá, ktoré sú poskytovateľmi štátnej pomoci, vytvára predpoklad pre zefektívnenie prípravy schém štátnej pomoci. Nadbytočným zamestnancom z úradu v počte 16 bude v súlade so zákonom č. 312/2001 Z.z. o štátnej službe a o zmene a doplnení niektorých zákonov v znení neskorších predpisov a zákonom č. 313/2001 Z.z. o verejnej službe v znení neskorších predpisov ponúknuté zaradenie na voľné miesta v štátnej a verejnej službe v rámci rezortu MF SR a to najmä v daňovej správe. 

Návrh zákona nemá negatívny dopad na štátny rozpočet, na rozpočty obcí a rozpočty vyšších územných celkov. Úrad pre štátnu pomoc je rozpočtovou organizáciou. Rozpočtované prostriedky pre úrad možno presunúť do rozpočtu Ministerstva financií SR a do rozpočtov príslušných ministerstiev. Nemá ani environmentálny vplyv a nepredpokladá sa ani vplyv na zamestnanosť. 

Návrh zákona bol predložený na medzirezortné pripomienkové konanie. Opodstatnené vecné pripomienky a pripomienky legislatívno-technického charakteru, sú v predloženom návrhu zákona zohľadnené. V predloženom návrhu zákona sú zohľadnené aj opodstatnené pripomienky Úradu pre štátnu pomoc. 

Zásadné pripomienky k návrhu zákona predložilo Ministerstvo vnútra SR, Ministerstvo hospodárstva a Ministerstvo práce, sociálnych vecí a rodiny SR. Zásadné pripomienky týchto rezortov boli zo strany predkladateľa akceptované. Neakceptovaná zostala 1 zásadná pripomienka Ministerstva hospodárstva SR, na ktorej rezort v rámci odstraňovania rozporov netrval.

Vyhodnotenie medzirezortného pripomienkového konania je uvedené v prílohe.

Materiál sa na rokovanie vlády SR predkladá bez rozporov.